EVROPSKA KOMISIJA Bruselj, 13.8.2018 COM(2018) 581 final POROČILO KOMISIJE EVROPSKEMU PARLAMENTU IN SVETU o izvajanju in rezultatih programa Pericles 2020 za zaščito eura pred ponarejanjem v letu 2017



POROČILO KOMISIJE EVROPSKEMU PARLAMENTU IN SVETU o izvajanju in rezultatih programa Pericles 2020 za zaščito eura pred ponarejanjem v letu 2017 1.Splošno Program Pericles 2020 (v nadaljnjem besedilu: program) je program izmenjave, pomoči in usposabljanja za zaščito eura pred ponarejanjem. Nadomešča program Pericles, ki je bil ustanovljen leta 2001 in je potekal v obdobju 2002–2013. Program je bil vzpostavljen z Uredbo (EU) št. 331/2014 Evropskega parlamenta in Sveta z dne 11. marca 2014. Njegova uporaba je bila z Uredbo Sveta (EU) 2015/768 z dne 11. maja 2015 razširjena na nesodelujoče države članice. Uredba (EU) št. 331/2014 določa trajanje programa do 31. decembra 2020. Člen 13(3) Uredbe zahteva, da Komisija Evropskemu parlamentu in Svetu letno zagotavlja informacije o rezultatih programa. To letno poročilo izpolnjuje navedeno zahtevo glede informacij za leto 2017. 2.Delovni program za leto 2017 a.Izvajanje delovnega programa za leto 2017 Letni proračun za izvajanje programa za leto 2017 je bil določen na 1 047 500 EUR in se je financiral iz proračunske vrstice 01 02 04 00 splošnega proračuna Evropske unije za leto 2017. Skupno je bilo v letu 2017 prevzetih za 1 047 477,62 EUR obveznosti. Program se izvaja s sofinanciranimi ukrepi (nepovratna sredstva) pristojnih organov držav članic in z „ukrepi Komisije“, ki jih neposredno organizira Komisija. Izvajanje programa je odražalo zavezo držav članic in Komisije, da bodo euro zaščitile pred ponarejanjem. Na podlagi razprav o večletni strategiji na sestankih skupine strokovnjakov za preprečevanje ponarejanja eura (ECEG) je bilo v letu 2017 mogoče prevzeti obveznosti v višini 99,99 % sredstev iz celotnega proračuna. Ob upoštevanju kakovosti in števila vlog za nepovratna sredstva, prejetih v letu 2017, je bilo treba prerazporediti 152 000 EUR iz „ukrepov Komisije“ v nepovratna sredstva. Leta 2017 je program financiral 13 projektov. Skupaj so bila nepovratna sredstva uspešno dodeljena v 10 primerih na podlagi vlog pristojnih organov držav članic. To predstavlja povečanje v primerjavi z 9 dodelitvami nepovratnih sredstev v letu 2016. Poleg tega so bili financirani 3 ukrepi Komisije, leto prej pa 4. Leta 2017 so bili izvedeni 4 ukrepi, medtem ko se bo leta 2018 in pozneje izvedlo 9 ukrepov. Grafa I in II: Vrsta financiranih ukrepov in število ukrepov po državah članicah (ukrepi, za katere so bile prevzete obveznosti v letu 2017, glej Prilogo I)

Leta 2017 so se za projekte v okviru programa prijavili prosilci iz šestih držav članic, in sicer Italije, Španije, Romunije, Hrvaške, Portugalske in Avstrije. Ta nabor v določeni meri odraža dejstvo, da države, ki jih ponarejanje eura najbolj prizadeva, tudi pogosteje uporabljajo sredstva programa Pericles. Poleg tega so Portugalska, Avstrija in Romunija za sredstva programa zaprosile prvič. Ukrepi, za katere so bile prevzete obveznosti v letu 2017, vključujejo šest seminarjev/konferenc, dve strokovni usposabljanji, štiri izmenjave osebja in en nakup opreme. Ukrepi se izvajajo tako v EU kot tudi zunaj nje, odvisno od posebnih potreb za zaščito eura pred ponarejanjem. Program že vse od svoje vzpostavitve utrjuje regionalni pristop z izvajanjem ukrepov, ki vključujejo posebej občutljive regije sveta. Posebna pozornost je namenjena Latinski Ameriki (trije ukrepi, ki jih je organizirala Španija, in en ukrep Komisije) ter jugozahodni Evropi (po en ukrep, ki so ga organizirale Italija, Romunija in Hrvaška). Grafa III in IV prikazujeta izvor in poklicno področje udeležencev programa: Grafa III in IV: izvor in poklicno področje udeležencev (ukrepi, za katere so bile prevzete obveznosti v letu 2017, glej Prilogo I) Pri ukrepih programa, za katere so bile v letu 2017 prevzete obveznosti, je sodelovalo okoli 756 strokovnjakov. Udeleženci prihajajo iz 57 držav. Večina pripravnikov (73 %) je iz Evrope: 36 % udeležencev iz držav članic euroobmočja, 20 % iz držav nečlanic EU, 17 % iz držav članic, ki niso v euroobmočju, 16 % pa je pripravnikov iz Latinske Amerike, kar je precejšnje zmanjšanje v primerjavi s predhodnim letom . 3 % udeležencev prihajajo še iz držav Bližnjega vzhoda in severne Afrike ter 1 % iz Azije. Glede na poklicno področje so pripadniki policijskih sil predstavljali 42 % skupnega števila udeležencev. Tako močna zastopanost je posledica dejstva, da so policijski organi na čelu boja proti ponarejanju eura, policijsko osebje pa vključuje tako preiskovalce kot tehnično osebje. Izvajanje programa v letu 2017 pa nakazuje trajen pozitivni razvoj v smeri vedno večje raznolikosti poklicnega področja udeležencev v zadnjih letih. Leta 2017 se je že drugo leto zapored zgodilo, da policijski organi niso predstavljali večine udeležencev. Udeleženci z drugih področij skupaj predstavljajo 58 %, kar je nekoliko manj kot 63 % iz prejšnjega leta. Bistvena udeležba centralnih bank je ostala s 24 % skoraj nespremenjena, udeležba osebja iz pravosodja pa je še vedno visoka (8 %) . Posebej je treba omeniti znatno udeležbo osebja iz kovnic (4 %), carinskih uprav (4 %), ministrstev za finance (3 %) in finančnih institucij (3 %), kar kaže na raznolikost poklicnih področij udeležencev. Zaradi izvajanja ukrepa Komisije „prvo srečanje platforme 1210“ je bila visoka tudi udeležba predstavnikov industrije, povezane z napravami za razvrščanje kovancev (4 %), kar potrjuje, da je zasebni sektor pomemben deležnik v boju proti ponarejanju. Na podlagi navedenega izvajanje programa izpolnjuje zahtevo po nadnacionalni in interdisciplinarni razsežnosti programa iz Uredbe (EU) št. 331/2014. b.Pregled ukrepov na podlagi delovnega programa za leto 2017 Celovit pregled ukrepov programa Pericles v okviru delovnega programa za leto 2017 je na voljo v Prilogi I. V njem je treba poudariti naslednje ukrepe: Regionalno mednarodno sodelovanje Program je v letu 2017 uspešno ohranjal in dodatno krepil tesno regionalno mednarodno sodelovanje:

·štirje ukrepi so/bodo potekali v Latinski Ameriki in tako združili strokovnjake iz številnih držav Latinske Amerike, vključno z Argentino, Brazilijo, Kolumbijo, Kostariko, Čilom, Ekvadorjem, Salvadorjem, Gvatemalo, Hondurasom, Mehiko, Nikaragvo, Panamo, Paragvajem, Perujem, Dominikansko republiko in Urugvajem, ·štirje ukrepi so/bodo potekali v jugovzhodni Evropi in tako ohranili tesno sodelovanje v tej regiji. Internet in temno omrežje Številni ukrepi, za katere so bile prevzete obveznosti v letu 2017, so v boju proti ponarejanju obravnavali grožnjo, ki jo predstavlja internet ali temno omrežje, in se osredotočali na učinkovitost preiskovalnih tehnik ter potrebo po usklajenem odzivu na grožnjo: ·Na Dunaju bo oktobra 2018 potekala sofinancirana konferenca „ICIT – Preiskovanje temnega omrežja – Zaščita eura“ (angl. ICIT = Izboljšave – Sodelovanje – Preiskovanje – Usposabljanje), ki jo organizira avstrijsko ministrstvo za notranje zadeve (BMI). ·Poleg tega je bila ista tema obravnavana tudi na konferenci „Strategija Skupnosti za zaščito evra v Sredozemlju“, ki jo je organiziral UCAMP, konferenci „Usposabljanje v zvezi s ponarejanjem kovancev za strokovnjake iz držav Iberoamerike“ (Curso de Formación sobre Falsificación de Moneda para Expertos de Paises Iberoamericanos), ki jo je organiziral BIBE, in tretji konferenci Narodne banke Hrvaške „Balkanska mreža za zaščito eura“. Prijava na delavnico Komisija je marca 2018 organizirala delavnico o uporabi programa Pericles 2020 kot ukrep Komisije, s katerim se je odzvala tako na zahteve, ki jih je več pristojnih nacionalnih organov izrazilo na sestankih Skupine strokovnjakov za preprečevanje ponarejanja eura (ECEG), kot na priporočilo iz vmesnega pregleda programa, naj se spodbuja večja udeležba pristojnih nacionalnih organov. Delavnica je bila namenjena predvsem referentom, ki pripravljajo vloge za nepovratna sredstva, da bi ti spoznali posamezne korake prijavnega postopka, finančne smernice in vse spremne dokumente. Pristojni nacionalni organi, ki se prvič prijavljajo v program Obveznosti programa v letu 2017 odražajo tudi večjo raznolikost pristojnih nacionalnih organov držav članic, ki se prijavljajo v program; romunska, avstrijska in portugalska policija so za sredstva programa Pericles zaprosile prvič. To je v skladu s priporočilom vmesnega pregleda programa, naj se spodbuja večja udeležba pristojnih nacionalnih organov v programu. 3.Izvajanje ukrepov v letu 2017, za katere so bile prevzete obveznosti v okviru predhodnih proračunov programa V letu 2017 je bilo izvedenih deset ukrepov, za katere so bile prevzete obveznosti v okviru predhodnih proračunov programa . Od tega je bilo šest projektov izvedenih na pobudo pristojnih nacionalnih organov držav članic, in sicer Francije, Španije, Nemčije, Hrvaške in Italije, štirje projekti pa so bili izvedeni na pobudo Komisije. Ti ukrepi so vključevali štiri seminarje, dve strokovni usposabljanji, dve izmenjavi osebja, en nakup opreme in eno študijo. Posebna pozornost je bila namenjena regijam in temam, povezanim z jugovzhodno Evropo, Kitajsko in Latinsko Ameriko, pa tudi temnemu omrežju in preverjanju pristnosti eurokovancev. Posebej je treba omeniti srečanje/seminar platforme EU-Kitajska o zaščiti valut pred ponarejanjem, ki je novembra 2017 potekal v Bruslju (Belgija). Srečanja so se udeležili zadevni kitajski organi, ki se borijo proti ponarejanju valut, institucije EU in predstavniki iz držav članic, ki jim ponarejanje eura še posebej povzroča težave. V okviru ukrepa je bila uspešno vzpostavljena platforma za sodelovanje med zadevnimi evropskimi institucijami in kitajskimi organi, namenjena zaščiti evra, obravnavane pa so bile teme, kot so izmenjava dobrih praks na področju razpuščanja in prepoznavanja nezakonitih tiskarn in kovnic, distribucija ponaredkov na internetu ali temnem omrežju, kanali za izmenjavo operativnih informacij ter evropski in kitajski pravni okvir za zaščito valut pred ponarejanjem. 4.Zaključek in nadaljnji ukrepi Program Pericles 2020 je še vedno pomembno in učinkovito orodje v boju proti ponarejanju. To poudarja tudi dejstvo, da so bile obveznosti iz razpoložljivega proračuna za leto 2017 v celoti prevzete. Program je podlaga za dodeljevanje podpore za študije, ohranjanje in razvijanje sodelovanja ter izmenjavo dobrih praks med vsemi akterji, ki sodelujejo v boju proti ponarejanju eura.